Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 18, 28-30 *Ekkor így szólt Péter: Íme, mi otthagytunk mindent, és követtünk téged. Ő pedig ezt mondta nekik: Bizony mondom nektek, hogy mindaz, aki elhagyta házát vagy feleségét, testvéreit, szüleit vagy gyermekeit az Isten országáért, az a sokszorosát kapja vissza már ebben a világban, a jövendő világban pedig az örök életet.*

Igazi kincset kereső Gyülekezet!

Pénteken megtartottuk az első Ifi alkalmunkat egy sütögetéssel és ismerkedéssel. A beszélgetés közben felmerült a tovább tanulás kérdése is, majd arról kérdeztek engem is, hogy miként kerültem a Teológiára. Ez a kérdés, persze nem ér meglepetésként, mivel gyakran elő kerül, éppen ezért van egy viszonylag tömör válaszom rá, ami inkább a történetiségét dolgozza fel a folyamatnak. De van egy bonyolultabb verzió is, ami még számomra se teljesen világos. Ebben benne van a sok kívülről érkező pozitív és negatív impulzus, a saját bizonytalanságaim, félelmeim és a Szentlélek megtapasztalt munkája. Ezt elég hosszú lenne végig elemezni. Egy pontot mégis kiemelnék belőle.   
Mikor már megtörtént az egyetemekre való jelentkezés, azaz tudva levő volt rólam, hogy az állami rendszerben a programozói szakok szerepelnek az első helyen, valamint, hogy mellette a lelkész képzésre is jelentkeztem, akkor egy jövőmért aggódó rokonom megkeresett. Őszinte volt az aggodalma, mert vette a fáradtságot, hogy utánanézzen, hogy mind a két szakra is felvehetnek párhuzamosan, és ha így lesz, akkor döntenem kell, hogy melyiken kezdek aktív és melyiken passzív félévet. Természetesen így az egyiket előtérbe helyezve a másikkal szemben, hiszen az nyilvánvaló volt, hogy két szakot egyszerre nem fogok tudni végezni. Így tulajdonképpen az volt a kérdés, hogy a megkezdett szakon érzem-e majd annyira jó helyen magam, hogy ott maradjak, vagy inkább elhagyom és a másik irányba haladok tovább.  
Rokonom azzal keresett meg, hogy támogatását és segítségét ajánlja fel abban, hogy a programozói szakot válasszam. Elmondta, hogy tépelődött már egy ideje a dolgon, de végül is, mindenképpen arra akarna kérni a jövőm érdekében, hogy a világban biztosabb pontot, megélhetést és általa jól ismert munkalehetőséget adó szakmát válasszam. Legalább induljak el rajta, aztán majd meglátom, de ne szalasszam el a lehetőséget, hiszen reálisan mégis csak ez a biztosabb.  
Nem egyház, keresztény, vagy Isten ellenes megnyilvánulás volt ez az ő részéről. Egyszerűen csak emberi aggodalom. Bizalmatlanság az elhívás kapcsán.

Sok esetben tekintünk úgy a másik emberre, hogy bezzeg neki könnyű hinni, könnyű bizalommal lennie az Úr iránt. Az ő életében minden rendben van, minden olyan egyszerű. Az ő helyében én se félnék, vagy kételkednék!   
*A szomszéd fűje mindig zöldebb.* – mondásunk mentén megfogalmazhatjuk azt is, hogy: *A szomszéd hite mindig zöldebb.*. Vagy, ha a humorizálást félre tesszük, akkor az őszinte vádunkat is kiemelhetem: *A padszomszéd hite kevésbé kipróbált, megpróbált, mint az enyém.*.   
Meglepő módon talán a leginkább a tanítványokkal szemben szeretjük ezt érezni, megfogalmazni: „bezzeg nekik könnyebb volt”. Hiszen Jézus odalépett hozzájuk, szemtől szembe megszólította őket, csodákat tett a szemük láttára, tanúi voltak a megdicsőülésének, a kereszt elhordozásának és a Feltámadott közéjük lépésének. Így persze könnyű…

Ha csak ezeket soroljuk, akkor valóban jogosnak tűnik széttárt karunk, hogy mégis, hogyan lehetne az ő helyzetüket a miénkhez hasonlítani. De lépjünk kicsit közelebb akkor ezekhez a könnyű utat bejáró Krisztus követőkhöz és nézzünk rá kicsit alaposabban az életükre! Mind a 12-t most hosszú lenne kielemezni, a bibliaórán azonban megtehetjük, amire ezúton is szeretettel hívogatok mindenkit, de ha már alapigénkben Péter szólal meg, akkor essen most rá a választásunk!  
Alapigénkben azt mondja Jézusnak: „*Íme, mi otthagytunk mindent, és követtünk téged.”*. Mi mindent?   
Péter, a tanítvány, az apostol, a katolikus pápaság alapköve, nem egy szent életű, gyermek korától kiválasztottként, elkülönítettként élő ember volt. Amit bizonyára a legtöbben tudnak róla, hogy halász volt. Ez azt jelenti, hogy nem egy magasan képzett, iskolázott, mondhatni értelmiségi vezető alkat volt. Családi vállalkozása volt, nyilván már az apja is ebből élt, ahogyan tudjuk ezt testvéréről, Andrásról is, aki szintén a 12 tanítvány egyike. Tehát, ha nem is fényűzően, vagy anyagi jólétben élt, de a vagyonukat tekintve biztos háttérrel rendelkezett, hiszen még halászhajójuk is volt a hozzá tartozó felszereléssel. A szüleiről biztosat nem állíthatunk, de abból kiindulva, hogy a Jézussal való találkozás után legkorábban 34 évvel hal vértanúhalált, valószínűsíthetjük, hogy 30 évesnél nem lehetett sokkal idősebb ekkor, tehát még jó eséllyel élhettek a szülei is. Házas ember volt, hiszen, ahogyan arról a szinoptikus evangéliumok is tanúskodnak, Jézus meggyógyította Péter házában az anyósát. Ebből következik, hogy volt felesége, bár tény, hogy az evangéliumok őt nem említik. Pál apostol azonban megerősíti, hogy Péter felesége élt még apostolságuk alatt is, amikor az első Korinthusiakhoz írt levelében azt írja: *„Nincs-e szabadságunk arra, hogy keresztyén feleségünket magunkkal vigyük, mint a többi apostol, meg az Úr testvérei és Kéfás?”*. Kéfás, peidg Pétert jelent magyarul. Egy biztos megélhetéssel és házzal rendelkező, házas fiatal zsidó férfinek pedig harminc, de már inkább húsz éves kora körülre, szinte biztos, hogy voltak gyermekei is. „*Íme, mi otthagytunk mindent, és követtünk téged.”*

Péter tehát nem a levegőbe beszél, mikor ezt mondja. Nem a nincstelenségből, vagy magányos remete életből hívja őt el Jézus. Péter az idősödő szülei, a felesége, valószínűleg gyermekei és a vállalkozása mellől áll fel és követi Jézust minden útján.   
Nem tudjuk, hogy miként reagált kezdetben a családja. Nem tudjuk mennyi kapernaumi barátja, szomszédja próbálta lebeszélni, vagy nevette ki. De talán nem tévedek, ha azt feltételezem, hogy voltak ilyenek. Innen nézve is könnyűnek tűnik Péter tanítványi útja, az ő Krisztus-követése?

Így már megrendítőbb az ő elhívás története is. Jézus talán nem tudta, hogy Péternek családja van? Vagy csak nem érdekelte?  
Segít megértenünk ezt a helyzetet, ha kicsit kibontjuk ezt az „*elhagyni*” kifejezést, illetve megnézzük, hogy mikor is hangzik el ez a beszélgetés.   
Elhagyni mindent és követni Jézust. Ez egy részről azt jelenti, hogy hátra hagyjuk, amink van. Amíg azt akarjuk hordozni, amit mi a két kezünkkel szereztünk, építettünk, addig, nem tudjuk magunkat a kegyelemre bízni. Addig mi sem merünk a golgota keresztje alá térdelni, mert úgy érezzük, hogy építgethetünk, alakíthatunk, jobb, dicsőségesebb utat is a magunk számára az Úr felé.  
Az elhagyni mindent, azonban azt is jelenti, hogy mindent elszalasztani, elengedni az igényeimet, a tervezéseimet. Nem a saját jövőképemet építgetni, nem a saját vágyaimat és akaratomat kimunkálni, előkészíteni. Amíg én akarok, addig, ahogy azt a múlt heti igénk is elénk helyezte, nem az Úr akaratának, az Ő igazságának a megvalósulásáért imádkozom, addig mindig a saját akaratomat akarom ráerőltetni a mennyei Atyára.   
Péter kérdése nem légből kapott, de nem is a jutalmáért tartja most a markát. Péter valójában nem is kér, vagy kérdez ebben az igeszakaszban. Így olvastuk: „*Ekkor így szólt Péter: Íme, mi otthagytunk mindent, és követtünk téged.”*. Péter egy beszélgetést folytat egy kijelentéssel. Ez a beszélgetés pedig a gazdag ifjú történetének a folytatása. Abban a beszélgetésben éppen az válik kérdéssé, hogy emberileg mit tudok megtenni azért, hogy elnyerjem az Isten országát. Jézus pedig rámutat, hogy csak a benne való bizalmat, az ő követését kéri, semmi egyebet, mivel az embernek lehetetlen elnyernie az örök életet, az csak az Istennek lehetséges. Erre válaszol Péter, hogy ők, a tanítványok, elhagytak mindent, és követik, ők tehát akkor jó úton járnak. Péter itt valóban kijelent, a háttérben azonban mégis érezhetően feszül egy kérdés, amely a gazdag ifjú döntésének ellenében fogalmazódik meg.   
Jézus pedig a hit ajándékáról, a Szentlélek közösségéről és az örök életről beszél nekik, mint sokszoros jutalomról. Azt viszont nem mondja nekik Jézus, hogy mindez rájuk igaz, vagy esetleg néhányukra csak, vagy a 12-ből 11-re. „*Bizony mondom nektek, hogy mindaz, aki…”* – mondja Jézus, nem pedig azt, hogy *ti.*Jézus válaszol Péternek, de ugyanúgy, ahogy a gazdag tekintetét is az Úr felé, az Ő kegyelmes akarata felé fordította, most is, Pétert is, az Isten szeretete és áldásai felé akarja fordítani: „*az a sokszorosát kapja vissza már ebben a világban, a jövendő világban pedig az örök életet”*.  
Nem kezd vitába Péterrel, pedig megtehetné: *Igen, Péter? Tényleg elhagytátok a világi megkötözöttségeiteket? Te úgy érzed, hogy az emberi döntéseid alapján jársz valamiféle jó úton? Hát mi van azzal, amikor hazugsággal akartad kikerülni, hogy adót fizessünk Kapernaumban? Vagy mikor azt mondtad, hogy nem lehet, hogy nekem meg kell halnom a világért? Nem sokára pedig karddal akarod majd mindezt megakadályozni! Az árulásról már ne is beszéljünk!* *Péter, valóban letetted már minden emberi vágyadat, akaratodat és a mennyei Atya kegyelmébe helyezted az életed?*   
Jézus nem csak Júdás elesettségét látta, hanem az összes tanítványét. Ha akarta volna egészen pontosan kioktathatta volna Pétert a saját tettein keresztül, hogy mit is jelent, hogy „*Ami lehetetlen az embernek, az Istennek lehetséges.*” Hogy csak az Istennek lehetséges!

Könnyű megtévesztődni ettől az igeszakasztól önmagában testvérek! Ne értsük félre, ez az igeszakasz se azt mondja, hogy a családot elhagyva, hogy a ránkbízott felelősséget lerázva, hogy a hivatásunkat félvállról véve kellene élnünk. Sem nem azt mondja, hogy ezekkel bárhogy kiérdemelhetjük, megszerezhetjük, elzsákmányolhatjuk az örök életet. Mint ahogy a gazdag ifjút sem a szegénységi fogadalomról tanította Jézus. A Mester azt jelenti itt ki a tanítványok számára is, hogy mindazoknak, akiknek meg kell küzdeniük a családjuk, a barátaik, a szomszédjaik, a világ értetlenségével, gúnyolódásával, kiközösítésével, vagy üldöztetésével, azoknak nem kell, nem szabad ezek miatt elbizonytalanodniuk. Az Úr látja ezeket a rögös utakat, a nehéz helyzeteket, a mély, vagy éppen fájdalmasan kemény beszélgetéseket és döntéseket és ott lesz veled. Meg fogod tapasztalni, hogy megerősít ezekben, hogy a Szentlélek által vezetni fog, hogy a keserű pillanatokban a golgotai keresztet megjárt Krisztus megszólít téged is, ahogyan a tanítványokat: „Békesség neked!”.

A vasárnap Agendánkban kiemelt címe, témája: *Senki sem szolgálhat két úrnak*. Ebből is látszik talán, hogy összekapcsolódunk a gazdag ifjú példájával is. Tudnunk kell, hogy mi, hogy ki van az első helyen az életünkben. Péternek nem kellett örökre elhagynia a családját, hiszen később a feleségével együtt utazik valamelyik gyülekezethez. Nem azt jelentette számára sem a keresztény élet, Krisztus követése, hogy elfelejti a rokonait, vagy az otthonát. Péternek vállalnia kellett azt, amire Isten elhívta: a tanítványi 3 évet és az azt követő apostoli szolgálatot, mert ez, az emberhalászat volt az ő valódi hivatása, az elhívása. Neked is meg van a saját elhívásod, az Úr neked szánt akarata, az áldása a te életedre. Lesznek-e nehézségek ettől még? Igen, hiszen a világban kell élned. Pétert is elfogták, bíróság elé vitték, börtönbe zárták, üldözték és végül ki is végezték. Nem könnyű, érinthetetlen életet kínál neked sem az Úr!  
A kereszténység nem agymosás, ami arra bíztat, hogy minden szép és jó az életedben, ha hiszel. Nem azt kéri, hogy felejts el mindent és mindenkit a világban. Nem egy felelősségektől mentes, kegyesen vak életet jelent.  
Péternek eddig egy családja volt, akikért dolgozott, egy kis, családi vállalkozásért volt felelős. Apostolként pedig egy sokkal nagyobb közösség lett a családja: a reábízottak, és a gyülekezetek Krisztushoz hű működéséért, az ige tiszta hirdetéséért lett felelős.  
Péter nem hátra hagyta a családját, hanem megismert valamit, valakit, akiről tudta, hogy ő a biztos alapja az életüknek, aki sokkal biztosabb, mint a halászat, a hajója, a háza, vagy az emberek általi megítélése. Bármilyen emberi szakmánál vagy értéknél biztosabb háttér.  
Felfedezett és megismert egy hatalmas, igazi értéket, aztán megosztotta a családjával és még sok ezer emberrel a világban.   
Péter ugyan érteni nem értette ott a hajójában a nagy halfogás alkalmával, de a szívében érezte, hogy a Jézusban megismert ige, az örök élet beszéde az a szántóföldbe elrejtett kincs, amit így megkaphat. Ha mindent oda is kellene adnia érte, ő akkor se lenne szegény, nincstelen ember, hanem éppen ellenkezőleg, ő a legértékesebbet választja így. Olyat, ami nem mulandó, amit nem kell féltenie, ami nem elvágja mástól, amire nem kell irigykedve tekintenie másoknak. Jézus Krisztus, a megváltó Úr, az Isten kegyelme, nem kisajátítható, nem elnyerhető, de mindannyiunk számára elkészített kincs.  
De két Úrnak nem lehet szolgálni! Vagy a mennyei Atya által neked ajándékozott kincset tartod a legértékesebbnek, vagy eldobod magadtól az ő ajándékát! A Kegyelem Ura téged is elhívott! A kérdés, hogy passzívra állítod a kereszténységedet, a Krisztus követését és csak néha napján tartod fontosnak, vagy pedig aktívra, és ez lesz az életed középpontjában? Ámen!